ČASTO KLADENÉ OTÁZKY 
V RÁMCI 1. VÝZVY NA PREDKLADANIE PROJEKTOVÝCH ŽIADOSTÍ V OPERAČNOM PROGRAME JUHOVÝCHODNÁ EURÓPA

Národné spolufinancovanie z verejných zdrojov

Majú slovenskí projektoví partneri možnosť uchádzať sa o príspevok zo štátneho rozpočtu na spolufinancovanie projektu?
V rámci Operačného programu Juhovýchodná Európa nie je v súčasnosti pre slovenských projektových partnerov k dispozícii príspevok zo štátneho rozpočtu. Slovenskí projektoví partneri sú povinní zabezpečiť si spolufinancovanie z iných verejných zdrojov. V prípade možnosti spolufinancovania projektov zo štátneho rozpočtu v rámci niektorej z budúcich výziev Národný orgán (MŽP SR) túto informáciu včas zverejní.

Môže štátna rozpočtová organizácia uviesť v dokumente „Declaration and co-financing statement“ čiastku národného spolufinancovania v kolónke „state co-financing“ aj bez poskytnutia príspevku zo štátneho rozpočtu pre daný program prostredníctvom Národného orgánu?
Nie, uvedené kolónka sa vzťahuje iba na príspevky zo štátneho rozpočtu poskytované buď automaticky pre schválené projekty, alebo prostredníctvom špecifických výziev a na základe zmluvy o poskytnutí nenávratného finančného príspevku (NFP) zo štátneho rozpočtu medzi projektovým partnerom a Národným orgánom. Nakoľko SR v rámci 1. výzvy na predkladanie projektov neposkytuje takéto príspevky, v prípade rozpočtovej organizácie, napr. ministerstva, je potrebné vyplniť údaj v kolónke „other public co-financing“.

Akým spôsobom vyplní subjekt z kategórie „body governed by private law“ dokument „Declaration and co-finanicng statement“?
Projektový partner musí v príslušnej časti uviesť subjekt, ktorý mu poskytne verejné zdroje na spolufinancovanie projektu. Na národnej úrovni bude požadované aj predloženie prísľubu financujúceho subjektu s uvedením čiastky poskytnutej účelovo pre daný projekt. Obdobne to platí aj pre kategóriu „body governed by public law“.

Partnerstvo

Čo znamená „radikálna zmena v partnerstve“?
Nie viac ako 1 partner (v prípade partnerstva s menej ako 10 partnermi) alebo 2 partneri (v ostatných prípadoch) môže odstúpiť, byť vylúčený, nahradený alebo pripojený v 2. kroku výzvy na predkladanie projektov. Toto pravidlo sa týka aj IPA partnerov. Zmena musí byť opodstatnená a riadne zdôvodnená. Vo všeobecnosti sa však odporúča zachovať rovnakú štruktúru partnerstva. Radikálne zmeny budú dôvodom na zamietnutie projektu.

Pravidlo „10% flexibility rule“

Ako možno použiť 10% pravidlo?
10% pravidlo je možné použiť iba vo vzťahu ku krajinám mimo územia EÚ a zároveň v rámci programovej oblasti. V rámci tohto pravidla môže ERDF partner financovať partnera z nečlenskej krajiny – mimo územia EÚ (avšak v rámci programovej oblasti) až do výšky 10% z rozpočtu projektu. ERDF partner môže financovať až 5 partnerov z nečlenských krajín. Príslušné aktivity a súvisiace výdavky musia byť popísané v projektovej žiadosti. 

Podrobnosti o pravidle nájdete v časti 3.4.8 b) Programového Manuálu. 
Aké typy výdavkov sú oprávnené v rámci 10% pravidla? 
Programový manuál definuje nasledujúce kategórie oprávnených výdavkov v rámci tohto pravidla: cestovné výdavky (travel and accommodation), externá expertíza a služby (external expertise and services), vybavenie (equipment) a investície malého rozsahu (small scale investments).

V prípade IPA krajín - je možné kombinovať 10% pravidlo a financovanie zo zdrojov IPA (Instrument for Pre-accession Assistance)?
V prípade partnerov financovaných z IPA zdrojov nemožno kombinovať tieto zdroje so zdrojmi ERDF.

Aké sú možnosti v prípade nedostatku IPA zdrojov?
V prípade, že IPA zdroje nebudú dostupné pre projektového partnera, Monitorovací výbor môže odporučiť iné riešenie – napríklad aj využitie 10% pravidla na financovanie partnera z IPA krajiny.

IPA krajiny

Ktoré krajiny v rámci programu Juhovýchodná Európa sú IPA krajiny?
Kandidátske a potenciálne kandidátske krajiny: Albánsko, Bosna a Hercegovina, Chorvátsko, Bývalá juhoslovanská republika Macedónsko (FYROM), Čierna Hora a Srbsko

Iné

Kedy najskôr môže začať príprava projektu a kedy by mala byť ukončená? 
Prípravné náklady (preparation costs“) projektu sú oprávnené, ak boli vynaložené najskôr 01. 01. 2007, oprávnenosť prípravných nákladov končí pred dátumom schválenia projektovej žiadosti v 2. kroku výzvy. Tieto výdavky musia preukázať priamy súvis so schváleným projektom a musia byť zahrnuté v schválenej projektovej žiadosti, pričom nesmú prekročiť 2% celkových oprávnených nákladov projektu alebo sumu 40 000 EUR (platí, čo sa dosiahne skôr). Podrobnejšie pravidlá oprávnenosti prípravných nákladov sú popísané v Programovom manuáli, kap. 3.4.8 a).

Kedy najskôr je možný začiatok realizácie projektu?
Implementácia projektu nesmie začať skôr, než bude projekt schválený rozhodnutím Monitorovacieho výboru. Môže teda začať hneď po schválení, ešte pred podpisom zmluvy (Subsidy Contract). 

Možno tzv. „staff costs“ považovať za „in kind contribution“?
Nie, personálne výdavky nemožno považovať za „in kind“, sú to skutočné výdavky, ktoré v rámci žiadosti o overenie budú podložené bankovými výpismi potvrdzujúcimi ich úhradu. In kind príspevky pozostávajú z poskytnutia pozemkov alebo nehnuteľností, zariadení alebo materiálov pre účely projektu, výskumu, odbornej práce alebo neplatenej dobrovoľníckej práce.

Do akej miery sú možné zmeny v rozpočte?
Rozpočet jednotlivých partnerov uvedený v dotazníku v rámci 1. kroku výzvy bol informatívny, záväzným bude údaj uvedený v Application Form. Celkový rozpočet projektu indikovaný v projektovom zámere (EoI) by mal zostať zachovaný, povolené je zníženie rozpočtu.  Navýšenie rozpočtu je možné iba v riadne odôvodnených prípadoch, pričom takéto navýšenie nesmie presiahnuť limit 3% z pôvodného rozpočtu uvedeného v projektovom zámere (Expression of Interest) alebo sumu 60 000 EUR (platí, čo sa dosiahne skôr).

Budú sa za oprávnené považovať aj cestovné výdavky „neoficiálnych“ partnerov v projekte? Resp. môžu byť oprávnené aj výdavky cieľových skupín, ktoré nie sú zapojené v projekte?
Oprávnené sú iba výdavky členov projektového tímu, tzv. „project staff“. Cestovné výdavky externých expertov musia byť zahrnuté v zmluvách (napr. zmluva o dielo).